חיים בנימיני (רב)

הרב **חיים בנימיני** (22 בדצמבר 1922, ג' בטבת ה'תרפ"ג – 3 בנובמבר 2021, כ"ח בחשוון ה'תשפ"ב) היה רב, שליח הסוכנות היהודית ושליח חב"ד לברזיל. שימש כראש ישיבת אור עציון, ולאחר מכן כראש ישיבת מחנה ישראל, הישיבה הראשונה בברזיל. בשנותיו האחרונות נחשב לזקן חסידי חב"ד בעולם.

## תולדות חייו
הרב חיים בנימיני נולד בבודפשט שבהונגריה בשנת תרפ"ג (1922), להוריו, הרב בנימין זאב פישר וחיה לאה. בשנת 1943 מונה לרבה של קרצג, שם כיהן תקופה קצרה עד שכבשו הגרמנים את הונגריה והוא נשלח למחנה עבודה מחוץ לבודפשט. במשך זמן מה, מצא מקלט בבית הזכוכית בחסותו של הדיפלומט השוודי קרל לונץ, שם גם רכש אשרות לברוח מהונגריה. הגרמנים לא כיבדו את המסמכים שלו ובמקום זאת גירשו אותו למחנה הריכוז ברגן-בלזן. במהלך הכיבוש האמריקאי של האזור בשליטת גרמניה, הרב בנימיני היה חלק מקבוצת 2,500 יהודים שהועלו על רכבת לגרמניה. בראש חודש אייר, תוכנן להוציאם להורג סמוך לנהר אלבה באמצעות מכונות ירייה, אך ברגע האחרון ניצלו עם הגעת כוחות הצבא האמריקאי.

בסיוע הצלב האדום, הגיע לפריז יחד עם כ-100 נערים נוספים. משם הפליג לארץ ישראל, אליה הגיע ביולי 1945.

עם הגעתו לארץ ישראל, הצטרף לקיבוץ יבנה ולתנועת המזרחי, ואף שירת בארגון ההגנה. בעקבות פעילותו בסיוע למעפילים גורש למחנות המעצר בקפריסין, שם עסק בהכשרת צעירים עד קום המדינה בשנת תש"ח (1948).

לאחר קום המדינה חזר הרב בנימיני לארץ ישראל. בשנת תשי"א (1951) נשא לאשה את רבקה שטיינברג, ניצולת השואה.

### פעילות חינוכית

בשנת תשט"ו (1955) נשלח לריו דה ז'ניירו שבברזיל על ידי הסוכנות היהודית, שם שימש כמנהל מוסדות חינוך תורניים, כדוגמת בית הספר "בר-אילן". לאחר שלוש שנים שב ארצה והתיישב במושב משואות יצחק, אז החל להתקרב לחסידות חב"ד. הרב בנימיני היה ממייסדי ישיבת אור עציון, שהוקמה בשנת תש"ך (1960) על ידי המועצה האזורית שפיר, להנצחת בני גוש עציון שנפלו במלחמת העצמאות. הוא שימש כראש הישיבה עד שנת תשכ"ג (1963), אז פוטר מתפקידו עקב התקרבותו לחסידות חב"ד. לתפקיד ראש הישיבה מונה הרב חיים דרוקמן, והוא נשלח בשנית על ידי הסוכנות כשליח המחלקה התורנית.

בשנת תשכ"ו (1966) הקים את ישיבת "מחנה ישראל" בפטרופוליס, שהייתה הישיבה הראשונה בברזיל. תחת הנהגתו, הישיבה הפכה למרכז רוחני משמעותי בברזיל, ורבים מרבני הקהילות היהודיות התחנכו בה. הרב בנימיני שמר על קשרים הדוקים עם הרבי מליובאויטש, והתייעץ עמו רבות בנוגע לפעילותו החינוכית והדתית.

### שנים אחרונות
בשנת תשס"ח (2008), הרב והרבנית בנימיני חזרו לארץ ישראל והתיישבו בכפר חב"ד. בשנת תש"ע הוציא לאור את הספר "ישיבה של מעלה - ביערות ברזיל", בו הוא מגולל את סיפור חייו, ואת סיפורה של ישיבת מחנה ישראל. הרב חיים בנימיני נפטר בשנת תשפ"ב (2021) בגיל 98, ונטמן בהר המנוחות בירושלים. נחשב בפטירתו לזקן חסידי חב"ד בעולם.

## משפחתו
לרב בנימיני שלושה ילדים. בתו הבכורה רחל, נשואה לרב מנחם לרר, יו"ר ועד כפר חב"ד לשעבר. בתו שרה נשואה לרב יוסף יצחק פייגלשטוק, רב קהילת חב"ד ושלוח חב"ד בבואנוס איירס שבארגנטינה. בנו, הרב אברהם דוד בנימיני מכהן כראש ישיבת מחנה ישראל חב"ד בפטרופוליס שבברזיל.

גיסו הוא משה חיים זקס, ד"ר לבוטניקה ואגרונום. ממקימי קיבוץ שעלבים וממייסדי המכון לחקר החקלאות על פי התורה.

## מתלמידיו
*ד"ר מנחם (מריו) קליין - שופט בכיר בבית משפט השלום תל אביב

## לקריאה נוספת
* ישיבה של מעלה ביערות בראזיל: סיפורה של ישיבת מחנה ישראל בפטרופוליס, **הרב חיים בנימיני**, אתר הספרייה הלאומית

## קישורים חיצוניים
* '''הסיפור שלי''' "ראייה" בממדים של שנת הקְהֵל, הרב חיים בנימיני

## הערות שוליים

קטגוריה:רבנים הונגרים
קטגוריה:אסירים במחנה הריכוז ברגן-בלזן
קטגוריה:ניצולי השואה: הונגריה
קטגוריה:עולים לאחר מלחמת העולם השנייה
קטגוריה:פעילי תנועת המזרחי
קטגוריה:לוחמי ההגנה
קטגוריה:גולי מחנות המעצר בקפריסין
קטגוריה:רבנים ברזילאים
קטגוריה:פעילים ציונים בברזיל
קטגוריה:שליחי הסוכנות היהודית
קטגוריה:משואות יצחק: אישים
קטגוריה:רבני ישיבת אור עציון
קטגוריה:ראשי ישיבה חב"דיים
קטגוריה:שלוחי חב"ד
קטגוריה:כפר חב"ד: אישים
קטגוריה:כותבי אוטוביוגרפיה
קטגוריה:יהודים הקבורים בהר המנוחות
קטגוריה:ישראלים שנולדו ב-1922
קטגוריה:ישראלים שנפטרו ב-2021